REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/136-18

7. jun 2018. godine

B e o g r a d

**Z A P I S N I K**

**34. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 8. JUNA 2018. GODINE**

Sednica je počela u 9,30 časova.

 Sednicom je predsedavao Petar Petrović, predsednik Odbora.

Sednici su prisustvovali članovi Odbora: Slaviša Bulatović, Neđo Jovanović, Đorđe Komlenski, dr Aleksandar Martinović, Žarko Mićin, Miletić Mihajlović i Balint Pastor.

Osim članova Odbora, sednici je prisustvovali i Aleksandra Majkić, zamenik člana Biljane Pantić Pilja.

 Sednici nisu prisustvovali članovi Odbora: Zoran Despotović, Mihailo Jokić, Dušan Pavlović, Dušan Petrović, Nataša Mićić, Katarina Rakić, Sreto Perić i Jovan Palalić, niti njihovi zamenici.

 Sednici je prisustvovala Jelena Petković predstavnik Udruženja novinara Srbije.

Predsednik Odbora je konstatovao da su ispunjeni uslovi za rad i punovažno odlučivanje i stavio na glasanje, a članovi Odbora su **jednoglasno** utvrdili sledeći:

D n e v n i r e d :

1. Razmatranje predloga kandidata za izbor člana Odbora Agencije za borbu protiv korupcije, koji su podnela udruženja novinara u Republici Srbiji;
2. Razmatranje predloga kandidata za izbor člana Odbora Agencije za borbu protiv korupcije, koji su podneli Zaštitnik građana i Poverenik za informacije od javnog značaja i zaštitu podataka o ličnosti;
3. Razno.

**PRVA TAČKA** - Razmatranje predloga kandidata za izbor člana Odbora Agencije za borbu protiv korupcije, koji su podnela udruženja novinara u Republici Srbiji.

 **Petar Petrović** je obavestio prisutne da su reprezentativna udruženja novinara, zajedničkim predlogom u skladu sa članom 9. stav 2. tačka 9) Zakona o Agenciji za borbu protiv korupcije dostavila predlog kandidata Živojina Rakočevića za izbor člana Odbora Agencije za borbu protiv korupcije.

Takođe, obavestio je prisutne da je od strane nekoliko udruženja novinara koja se ne mogu smatrati reprezentativnim u smislu navedenog zakona, podnet prelog kandidata Dragane Čabarkape za izbor člana Odbora Agencije za borbu protiv korupcije.

 Predsedavajući je otvorio raspravu u vezi sa ovom tačkom dnevnog reda, pa kako se niko nije javio za reč, zaključio je raspravu stavio na glasanje predlog:

-da je Odbor za pravosuđe, državnu upravu i lokalnu samoupravu konstatuje da su Udruženje novinara Srbije (UNS) i Nezavisno udruženje novinara (NUNS) predlog kandidata za izbor člana Odbora Agencije za borbu protiv korupcije utvrdili kao ovlašćeni predlagači, u skladu sa članom 9. stav 2. tačka 9) Zakona o Agenciji za borbu protiv korupcije;

-da Odbor odluči da predloži Narodnoj skupštini da podnet predlog kandidata Živojina Rakočevića za izbor člana Odbora Agencije za borbu protiv korupcije razmotri i donese odluku o izboru člana Odbora Agencije za borbu protiv korupcije;

-da za izvestioca Odbora na sednici Narodne skupštine bude određen Petar Petrović, predsednik Odbora.

 Članovi Odbora su **većinom glasova** usvojili navedeni predlog.

**DRUGA TAČKA -** Razmatranje predloga kandidata za izbor člana Odbora Agencije za borbu protiv korupcije, koji su podneli Zaštitnik građana i Poverenik za informacije od javnog značaja i zaštitu podataka o ličnosti.

 **Petar Petrović** je izneo predlog da Odbor za pravosuđe, državnu upravu i lokalnu samoupravu stavi van snage stav sedam Obaveštenja 03 Broj: 02-1916/17, koje je dostavio Narodnoj skupštini 6. jula 2017. godine.

 Članovi Odbora su **jednoglasno** prihvatili navedeni predlog.

Predsednik Odbora je obavestio prisutne da Poverenik za informacije od javnog značaja i zaštitu podataka o ličnosti zvanično nije povukao predlog kandidata Vide Petrović-Škero za izbor člana Odbora Agencije za borbu protiv korupcije, kao i da je Zaštitnik građana podneo predlog kandidata Janka Lazarevića, sudije Vrhovnog kasacionog suda u penziji za izbor člana Odbora Agencije za borbu protiv korupcije, u kome je istakao da i pored više pokušaja da postigne dogovor sa Poverenikom za informacije od javnog značaja i zaštitu podataka o ličnosti o zajedničkom kandidatu za izbor člana Odbora Agencije za borbu protiv korupcije, u tome nije uspeo.

Predsedavajući je otvorio raspravu u vezi sa ovom tačkom dnevnog reda, pa kako se niko nije javio za reč, predložio da Odbor za pravosuđe, državnu upravu i lokalnu samoupravu, na osnovu člana 51. Poslovnika Narodne skupštine, podnese Izveštaj:

-da je Odbor konstatovao da su Zaštitnik građana i Poverenik za informacije od javnog značaja i zaštitu podataka o ličnosti ovlašćeni predlagači, u skladu sa članom 9. Zakona o Agenciji za borbu protiv korupcije za predlaganje kandidata za izbor člana Odbora Agencije za borbu protiv korupcije, te da su u tom smislu podneli predlog broj: 02-1021/18 od 2. aprila 2018. godine i predlog broj: 119-283/15 od 1. aprila 2015. godine;

 -da je Odbor konstatovao da navedeni predlozi nisu podneti putem zajedničkog dogovora, u skladu sa članom 9. stav 2. tačka 6) Zakona o Agenciji za borbu protiv korupcije;

-da je Odbor odlučio da predloži Narodnoj skupštini da predlog kandidata Vide Petrović-Škero za izbor člana Odbora Agencije za borbu protiv korupcije, koji je podneo Poverenik za informacije od javnog značaja i zaštitu podataka o ličnosti i predlog kandidata Janka Lazarevića, sudije Vrhovnog kasacionog suda u penziji za izbor člana Odbora Agencije za borbu protiv korupcije, koji je podneo Zaštitnik građana, razmotri i donese odluku o izboru jednog člana Odbora Agencije za borbu protiv korupcije.

 -da za izvestioca Odbora na sednici Narodne skupštine bude određen Petar Petrović, predsednik Odbora.

 Članovi Odbora su **jednoglasno** prihvatili navedeni predlog.

Sednica je završena u 9,45 časova.

SEKRETAR PREDSEDNIK

Sanja Pecelj Petar Petrović